কুমিল্লা, ৭ জুলাই (শীর্ষ নিউজ ডটকম): কুমিল্লায় পুলিশি বাধা সত্তেও হরতালের সমর্থনে পিকেটিং করার সময় ৩ জনকে আটক করেছে পুলিশ। বিরোধী দলের ডাকা ৪৮ ঘণ্টার  হরতালের দ্বিতীয় দিনে আজ বৃহস্পতিবার তাদের আটক করা হয়।  জানা যায়, আজ সকালে হরতাল সমর্থকরা পুলিশি বাধা সত্ত্বেও পিকেটিং করে। এ সময় পুলিশ ৩ জনকে আটক করে। এছাড়া কান্দিরপাড়ে বিএনপি নেতাকর্মীরা সমবেত হয়ে খণ্ড খণ্ড মিছিল বের করে। শহরের অধিকাংশ দোকানপাট বন্ধ ছিল। শিক্ষা প্রতিষ্ঠান খোলা থাকলেও শিক্ষার্থীদের উপস্থিতি কম ছিল। ব্যাংক, বীমায় সীমিত লেনদেন হয়েছে। শহরে কোনো যানবাহন চলাচল করেনি। রেল যোগাযোগ ছিল স্বাভাবিক|  এদিকে, দুপুর ১টায় শহরের পূবালী চত্বরে বিএনপি জেলা কমিটির আয়োজনে এক সমাবেশ অনুষ্ঠিত হয়। জেলা  বিএনপির সহ-সভাপতি সাবেক সংসদ সদস্য মাহবুবুর রহমান ভূঁইয়ার সভাপতিত্বে সমাবেশে উপস্থিত ছিলেন জেলা বিএনপির সাংগঠনিক সম্পাদক মোস্তাক মিয়া, শহর বিএনপির সাধারণ সম্পাদক জসিম উদ্দিন, কোতোয়ালি বিএনপির সভাপতি এডভোকেট আলী আক্কাস, জেলা যুবদলের সভাপতি আমিরুজ্জামান আমীর, সাধারণ সম্পাদক আশিকুর রহমান মাহমুদ ওয়াসিম, জেলা ছাত্রদলের সাধারণ সম্পাদক নিজাম উদ্দিন কায়সার প্রমুখ।  (শীর্ষ নিউজ ডটকম/প্রতিনিধি/এইউ/আরআর/২০.৪৪ ঘ.)